DumDum Boys
Store norske leksikon,Kunst og estetikk,Musikk,Populærmusikk,Pop og rock,Norsk pop og rock
DumDum Boys er et norsk rockeband som har røtter i punk og new wave og har vunnet en fremtredende posisjon i norsk rock med sine intense konserter og plater.
Bandet ble dannet i 1978 under navnet Wannskrækk og besto fra 1979 av blant andre vokalisten Prepple (egentlig Per Øivind Houmb, født 1964), gitaristen og låtskriveren Kjartan Kristiansen (født 1963) og bassisten Persi Iveland (egentlig Per Christian Iveland, født 1963). I 1982 ble Sola Jonsen (egentlig Hans Olav Johnsen, født 1963) ny trommeslager, og fra 1985 kalte bandet seg DumDum Boys etter en sang av Iggy Pop. I 1989 ble DumDum Boys utvidet med keyboardisten Atle Karlsen.DumDum Boys platedebuterte i 1986 med singlen Sorgenfri, fikk platekontrakt med CBS og oppnådde stor suksess med alle sine album: Blodig alvor (Na na na na na) (1988), Splitter pine (1989), Pstereo (1990), Transit (1992), Ludium (1994), livealbumet 1001 watt (1994), SUS (1996), Totem (1998) og samleplata Schlägers (2001). De tre førstnevnte ble tildelt Spellemannprisen. DumDum Boys hadde så langt nådd Topp 20 med singlene Boom boom (1989), Splitter pine (1989) og Plaster på såret (1990), ep-en Transit Sigmata Exit (1993) og singlene Mitt hjertes trell (1994), Stjernesludd (1997) og Ikke faen (1998). Deres første Norsktoppen-slager var Englefjes (1990), som dessuten toppet Ti i skuddet.Kjartan Kristiansen har skrevet filmmusikk, blant annet til Eva Isaksens Døden på Oslo S (1990). Prepple og Morten Abel hadde i 1993 en stor duohit med filmsangen Hodet over vannet. Samme år ble Persi Iveland erstattet av bassisten Aslak Dørum (født 1964), og i 1994 medvirket gruppa i konsertfilmen Stein og stjerner. Kristiansen dannet i 2020 rockebandet Redd Jasper sammen med blant annet Jonas Fjeld. Han spilte i 2000-2003 i popgruppa Tweeterfriendly Music. Pause og comeback DumDum Boys tok pause på ubestemt tid ved utgangen av 1998, men kom tilbake i 2003 og spilte en rekke konserter, noe som resulterte i dvd-en DumDum Boys i Dødens Dal (2004). Studioalbumet Gravitasjon (2006) ga dem en stor hit med Enhjørning.Atle Karlsen sluttet i november 2007, og Mikael Lindqvist har siden spilt keyboard på bandets turneer, dog uten å bli fast medlem. I 2009 hadde DumDum Boys suksess med singlen Snø på Mars og albumet Tidsmaskin. De ga i 2012 ut sitt 10. studioalbum, Ti liv. Høsten 2015 kom biografien DumDum Boys. En vill en.Etter seks års platepause ga DumDum Boys ut albumet Armer og bein høsten 2018. Løsøre (2019) er ei samleplate med låter som har falt utenfor bandets ordinære album, men som også har to nye låter. Les mer i Store norske leksikon rock Eksterne lenker DumDum Boys